Innibos 2021-persverklaring: Oscar en die pienk tannie - LitNet
Sandra Prinsloo (foto: Robert Hamblin)
Elke nou en dan is daar 'n teaterstuk wat 'n mens nie durf misloop nie. Oskar en die pienk tannie, met teater-doyenne Sandra Prinsloo op die verhoog, is só 'n magiese teaterbelewenis. Een wat 'n mens totaal ontredder en oorrompel met 'n verpletterende besef van die broosheid en vlugtigheid van die lewe.
Oskar het kanker en sy reddingsboei is Ouma Rosa, 'n bejaarde vrou wat elke dag die kinderhospitaal besoek. Sy is wys, pittig en goddeloos. Om hom te vermaak versin sy staaltjies oor haar dae as rofstoeier, die wildewoeste Weskus-wonder. Maar sy beskik ook oor morele dapperheid om nie vir die kind te lieg nie. Hierdie is 'n kragtoer wat jy nie mag misloop nie!
i'langa Mall het een van die Ster-Kinekor-teaters spesiaal ingerig vir hierdie vertonings. Daar gaan streng by die inperkingsmaatreëls gehou word en sleg 'n beperkte aantal kaartjies is beskikbaar.
Alle kaartjies vir Gaan Bos inniMall is te koop by i'langa Mall se bestuurskantoor naby die Mugg & Bean-ingang. Die volledige program is by www.ilangamall.co.za en www.innibos.co.za.